CELEX: 32017R2368
Language: lt
Date: 2017-12-18 00:00:00
Title: 2017 m. gruodžio 18 d. Komisijos įgyvendinimo reglamentas (ES) 2017/2368, kuriuo iš dalies keičiamas Įgyvendinimo reglamentas (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas

19.12.2017   
            
            
               LT
            
            
               Europos Sąjungos oficialusis leidinys
            
            
               L 337/24
            
         KOMISIJOS ĮGYVENDINIMO REGLAMENTAS (ES) 2017/2368
   2017 m. gruodžio 18 d.
   kuriuo iš dalies keičiamas Įgyvendinimo reglamentas (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 4 dalį,
   kadangi:
   
               (1)
            
            
               pagal Reglamento (ES) 2016/1036 11 straipsnio 2 dalį atlikus priemonių galiojimo termino peržiūrą Komisija Įgyvendinimo reglamentu (ES) 2017/325 (2) importuojamiems Kinijos Liaudies Respublikos kilmės labai atspariems tempimui poliesterių siūlams nustatė galutinį antidempingo muitą;
            
         
               (2)
            
            
               tačiau Įgyvendinimo reglamente (ES) 2017/325 nenumatyta galimybė bendrovėms, kurios pradiniu tiriamuoju laikotarpiu neeksportavo labai atsparių tempimui poliesterių siūlų, prašyti atlikti peržiūrą, per kurią būtų nustatyta, ar joms taip pat gali būti taikoma neatrinktoms bendradarbiaujančioms bendrovėms nustatyta muito norma;
            
         
               (3)
            
            
               tokią peržiūrą būtų galima atlikti, jeigu aptariamos nagrinėjamosios šalies naujas eksportuotojas ar gamintojas Komisijai pateiktų pakankamų įrodymų, kad jis 1) per tiriamąjį laikotarpį, kuriuo pagrįstos priemonės, produkto neeksportavo; 2) nėra susijęs su eksportuotoju arba gamintoju, kuriam taikomos nustatytos priemonės, ir 3) faktiškai eksportavo nagrinėjamąjį produktą arba yra prisiėmęs neatšaukiamų sutartinių įsipareigojimų eksportuoti į Sąjungą didelį kiekį pasibaigus tiriamajam laikotarpiui;
            
         
               (4)
            
            
               todėl tikslinga atitinkamai iš dalies keisti Įgyvendinimo reglamentą (ES) 2017/325, kad naujiems eksportuotojams būtų sudaryta galimybė prašyti atlikti tokią peržiūrą;
            
         
               (5)
            
            
               šiame reglamente nustatytos priemonės atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę;
            
         
               (6)
            
            
               atsižvelgiant į tai, kas išdėstyta, Įgyvendinimo reglamento (ES) 2017/325 1 straipsnis turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) 2017/325 1 straipsnis papildomas 5 dalimi:
   
      „5.   Jei bet kuris Kinijos Liaudies Respublikos subjektas Komisijai pateiks pakankamai įrodymų, kad jis:
      
                  a)
               
               
                  neeksportavo 1 dalyje aprašytų Kinijos Liaudies Respublikos kilmės prekių pradinio tyrimo laikotarpiu (2008 m. liepos 1 d. – 2009 m. birželio 30 d.);
               
            
                  b)
               
               
                  nėra susijęs su eksportuotoju arba gamintoju, kuriam taikomos šiuo reglamentu nustatytos priemonės, ir
               
            
                  c)
               
               
                  faktiškai eksportavo 1 dalyje aprašytas prekes arba yra prisiėmęs neatšaukiamų sutartinių įsipareigojimų eksportuoti į Sąjungą didelį kiekį pasibaigus pradinio tyrimo laikotarpiui,
               
            Komisija gali iš dalies pakeisti I priedą, kad tam subjektui būtų nustatytas neatrinktiems bendradarbiaujantiems gamintojams taikomas muitas, t. y. 5,3 % muitas.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gruodžio 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2016 6 30, p. 21.
   
   
      (2)  2017 m. vasario 24 d. Komisijos įgyvendinimo reglamentas (ES) 2017/325, kuriuo, atlikus priemonių galiojimo termino peržiūrą pagal Europos Parlamento ir Tarybos reglamento (ES) 2016/1036 11 straipsnio 2 dalį, importuojamiems Kinijos Liaudies Respublikos kilmės labai atspariems tempimui poliesterių siūlams nustatomas galutinis antidempingo muitas (OL L 49, 2017 2 25, p. 6).